
A V I Z


asupra proiectului de Lege pentru aprobarea Ordonanţei Guvernului nr.34/1998 privind majorarea salariilor personalului din unităţile sanitare











Cu adresa nr.26 din 3 februarie 1998, în conformitate cu prevederile art.86 din Regulamentul Camerei Deputaţilor, Comisia pentru sănătate şi familie a fost sesizată cu avizarea proiectului de Lege pentru aprobarea Ordonanţei Guvernului nr.34/1998 privind majorarea salariilor personalului din unităţile sanitare.


Starea de sănătate a populaţiei din România, aşa cum este prezentată şi în studiile de specialitate elaborate sub coordonarea OMS, este grav afectată iar ocrotirea sănătăţii, aşa cum este prevăzut pe plan constituţional, trebuie să constituie o prioritate absolută având în vedere efectele grave ce se pot repercuta asupra forţei de muncă şi asupra viitorului naţiunii.


In actuala conjunctură economico-socială şi ţinând cont de baza materială precară din domeniul ocrotirii sănătăţii, creşte într-o măsură covârşitoare responsabilitatea cadrelor medico-sanitare.


Până în prezent salarizarea acestei categorii profesionale s-a situat la periferia celorlalte categorii profesionale din sectorul bugetar, cu toate că salarizarea reprezintă principala pârghie în creşterea responsabilităţii şi ridicarea calităţii prestaţiei actului medical.


In urma dezbaterilor, care au avut loc în şedinţa din 4 februarie 1998, comisia a hotărât avizarea favorabilă a proiectului de Lege numai în condiţiile majorării a salariilor de bază a personalului din unităţile sanitare cu 100%.


Subliniem că, în situaţia actuală, chiar şi această majorare propusă de către comisia noastră nu este pe deplin satisfăcătoare şi nu justifică responsabilitatea şi complexitatea activităţii desfăşurate de personalul medico-sanitar din România.

